《次韵答徐翼之画木石 其二》
宋代·苏过

士贵贫时交，菽水清而真。我尔两相从，良是茅茨邻。

太息屡书空，气横戈戟新。跰跚定笑我，曳踵随车轮。

壮志早摧折，羁缧易伤神。放怀笔砚间，聊欲出怪珍。

老木卧千岁，不才得终身。持此寿君子，勿愁脱粟贫。

相将老潩水，烟雨共垂纶。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。